  Виталий Пронин Гужем шутэтскон вакытэ ужзэс мыто город котырысь лагерьёс. Туэ коронавирусэн сэрен соос 1-тӥ июльысен усьтӥськозы. Но та пумысен трос юанъёс кылдо на. Али пиналъёс ас тодэмъязы шутэтско. Туспуктӥз Элина КумачёваРоспотребнадзор дэмла 1-тӥ июне, Нылпиосты утён нуналэ, Удмуртиысь пиналъёслэсь правооссэс утёнъя уполномоченной Ольга Авдеева онлайн-брифинг ортчытӥз, нимысьтыз саклык висъяз лагерьёслэн ужзылы. — Оскиськомы, июльысен лагерьёс усьтӥськозы ни, — вераз Ольга Авдеева. — Кызьы ужзы радъяськоз? Та пумысен аслэсьтыз дэмланъёссэ Роспотребнадзор вераз. Котькуд улосвыл, висёнлэн вӧлмемез шоры учкыса, ачиз быръёз, ку соосты усьтыны. Ми нылпиосмылэн тазалыксы понна туж сюлмаськиськомы. Лагерьёс быгатозы усьтӥськыны, элькунмы карантинысь потонъя 3-тӥ этапын луиз ке гинэ. Но берло вакытэ коронавирусэн черлам адямиослэн лыдзы шӧдскымон будӥз, соин ик Удмуртилэн Тӧроез Александр Бречалов паркъёсты, трос калыкез огазеясь интыосты нош ик пытсаны косӥз но ялӥз, асьмеос 2-тӥ этапе но выжыны дасесь ӧвӧл на шуыса. Нош 1-тӥ июлёзь висён кошкыны вуттоз-а? Ваньмыз умой луиз ке но, лагерьёс дышем сямен ужаны уз быгатэ. Роспотребнадзор дэмла котькуд смена азьын вань корпусъёсты, залъёсты дезинфицировать карыны, котькуд нунал отын утялскыны, озьы ик вань юртъёсы киосты миськон понна антисептикъёс пуктылыны. Нуналаз 2 пол, пе, нылпиослэсь, ужасьёслэсь температуразэс мертано. Кин ке кизьнылыны, кызыны кутскиз ке, температураез ӝутскиз ке, сое соку ик изоляторе интыяны кулэ анай-атайёсыз яке «скорой» вуытозь. Валамон, висись муртэз эмъяськыны нуозы, нош соин шутэтскись нылпиосын мар кароно? Лагерьёс обсерваторъёс сямен ужаны кулэ: смена ӵоже лагерьысь нокин уз кошкылы, анай-атайёс пиналъёсынызы адӟиськыны уз ветлэ. Пиналъёс но ужасьёс маскаосын ветлыны кулэ. Ужаны кутскон азьын ваньзы коронавируслы анализъёс сётозы, нош пиналъёс, медосмотр ортчыкузы, справка басьтыны кулэ, висисьёсын кусып ӧз возе шуыса. Пиналъёс туэ асьсэ улосвылазы гинэ шутэтскозы, мукет улосъёсы, зарезь дуре мыныны лэземын ӧвӧл. Сюлмаськыны мугъёс трос Лагерьёслэн кивалтӥсьёссы туж сюлмасько: шутэтскыны мылкыд карись пиналъёсты ваньзэ кутыныуз быгатэ. — Кызьы быдэсъяно Роспотребнадзорлэсь вань дэмланъёссэ, син азямы пуктыны ум быгатӥське на, — вераз «Ёлочка» лагерен кивалтӥсь Оксана Чудихкис. — Тани милям 200 нылпилы тырмымон интымы, нош Роспотребнадзорлэн дэмланъёсызъя ӝынызэ гинэ кутыны быгатӥськомы. Шутэтскисьёслэн лыдзы трослы кулэсмоз, ужмес азьланьтыны коньдонмы тырмоз-а? Соин сэрен ик лагере мынон путёвкаосты дуногес карыны малпало. «Ёлочкаын» 3 смена ортчытыны кулэ, али но сменаослэсь лыдзэс утьыны выро, но соосты кӧня ке нуналлы вакчиятозы. — Туж витиськомы, ку милемлы бадӟым кенешон радъялозы, ваньзэ вералозы, — шуиз Оксана Чудихкис. — Мон валасько, таӵе югдурен валче тросэз лагерьёс воксёуз усьтӥське. Роспотребнадзорлэсь вань куронъёссэ быдэстыны уз быгатэ. Кылсярысь, комнатаын 3 кузя гинэ улыны лэземын, 1 но ӝыны метр дистанция возьыса, сиськыны но нимаз график лэсьтоно, отын но дистанциез чаклано. Ужрадъёсты быгатэмъя педло выжтоно, залъёсын, кабинетъёсын, холлъёсын дистанция возёно. Котькуд ар «Ёлочка» профильной сменаосты но радъяны юрттэ, пӧртэм огазеяськонъёслэн лагерьёссылы интызэ сётэ. Куд-огъёсыз тулыс каникулъёсы ик кутскыны кулэ вал ни. — Табере абдраськомы, мар карыны, — чабкиське Оксана Чудихкис, — малы ке шуоно гужемлы чаклам сменаосмы гинэ но уз тэре. Кенешиськомы огазеяськонъёсын, оло, шутэтскись пиналъёссылэсь лыдзэс кулэстыны яке лагерьёссэс сӥзьыл каникулъёслы выжтыны луоз. Малпасько, соку коронавирусэн югдур тупатскоз ни, интымы ваньзылы окмоз. «Ёлочка» ӧсъёссэ усьтыны дась 1-тӥ июле, нылпиослы ужрадъёс, залъёс, корпусъёс дасяны кутскемын ини. — Конечно, тазьы ужаны туж шуг луоз, — шуиз Оксана Чудихкис. — Но ми ӧм ке усьтӥське, пиналъёс доразы пукозы, ӵемгес шуккиськылозы, шудтэм учыръёсы шедьылозы, йыртэманы кутскозы. Лагерь выль сямен ужаны мед быгатоз шуыса, трос коньдон кулэ: дезинфекция ортчытон понна растворъёс, бесконтактной термометръёс басьтоно, котькуд ужасез коронавируслы эскероно. Оксана Чудихкис оске, элькунмы таин юрттоз шуыса. Элькун юрттоз Дышетонъя но наукая министерство кичӧлтонэн потӥз: лагерьёслы бюджетысь тросгес коньдон висъяно, соос мед быгатозы туэ гужем ужаны. — Анай-атайёс быгатозы пиналъёссэс город котырысь лагерьёсы но, школаосын ужась лагерьёсы но келяны, — валэктӥз дышетонъя но наукая министр Светлана Болотникова. — Ваньзы соос, Роспотребнадзорлэсь куронъёссэ чакласа, ужалозы. Али лагерьёсты санэпидемстанциос эскеро, дышетӥсьёс, вожатойёс дышетско выль сямен ужаны. Асьсэос лагерьёс быръёзы, кӧня дыр ӵоже котькуд сменазы кыстӥськоз. Лагерез вакчигес карыны курон пуктэмын ӧвӧл. Июньлы басьтэм путёвкаосты анай-атайёс берен лагерьёсы берыктыны яке мукет толэзьлы воштыны быгато. Гужем шутэтскон вакыт сярысь юанъёсын Дышетонъя но наукая министерствое вазиськыны луэ: ужан нуналъёсы 9 часысен 17 часозь8 (3412) 78-55-61 телефонъя, нош 8-912-761-13-91 номер уен-нуналэн ужа. Лагерьёслэн ужаны кутскемзы сярысь иворез возьмано Удмуртиысь коронавируслэн вӧлмеменыз нюръяськонъя оперативной штаблэсь. Мария Емельянова  